Αθήνα: 05.03.2015

Αρ. Πρωτ.: 450

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Άτομα με Αναπηρία και νέο ΕΣΠΑ**

Με επιστολή της στην Εθνική Αρχή Συντονισμού ΕΣΠΑ η ΕΣΑμεΑ αιτήθηκε, στη βάση των απαιτήσεων του νέου κανονιστικού πλαισίου των Ευρωπαϊκών Διαρθρωτικών και Επενδυτικών Ταμείων, την οριζόντια ένταξη **της αρχής της μη διάκρισης λόγω αναπηρίας και της προσβασιμότητας** στα άτομα με αναπηρία στην Στρατηγική Επικοινωνίας του νέου ΕΣΠΑ, των Περιφερειακών και Τομεακών Επιχειρησιακών Προγραμμάτων 2014-2020 και των Επιχειρησιακών Προγραμμάτων του Στόχου «Ευρωπαϊκή Εδαφική Συνεργασία» 2014 - 2020».

Αυτό το αίτημα βασίζεται στο γεγονός ότι στη νέα προγραμματική περίοδο 2014-2020 τόσο ο Κανονισμός (ΕΕ) περί καθορισμού κοινών διατάξεων για τα Ευρωπαϊκά Διαρθρωτικά και Επενδυτικά Ταμεία (ΕΔΕΤ) όσο και οι επιμέρους Κανονισμοί των Ευρωπαϊκών Ταμείων, ενισχύουν τις απαιτήσεις τους αναφορικά με τα άτομα με αναπηρία και την προσβασιμότητα σε σχέση με την προηγούμενη προγραμματική περίοδο. Πιο συγκεκριμένα, οι νέοι Κανονισμών των ΕΔΕΤ αναφέρονται στην υποχρέωση της οριζόντιας εφαρμογής των αρχών της μη διάκρισης λόγω αναπηρίας και της προσβασιμότητας στα άτομα με αναπηρία στο σύνολο των επενδυτικών προτεραιοτήτων των ΕΠ 2014 - 2020. Αυτό σημαίνει πως οι ενέργειες πληροφόρησης/ενημέρωσης, ανεξαρτήτως επενδυτικής προτεραιότητας, θεματικού στόχου κ.λπ., είτε αυτές σχετίζονται με δράσεις που απευθύνονται στο γενικό πληθυσμό είτε με δράσεις που απευθύνονται στα άτομα με αναπηρία, οφείλουν να ενσωματώνουν οριζόντια την αρχή της μη διάκρισης λόγω αναπηρίας και την προσβασιμότητας στα άτομα με αναπηρία.

Ένας άλλος λόγος που επιτάσσει τη συμπερίληψη των αναγκών των ατόμων με αναπηρία στην Στρατηγική Επικοινωνίας των ΕΠ 2014 - 2020 είναι το γεγονός ότι τα άτομα με αναπηρία και χρόνιες παθήσεις αποτελούν μια μεγάλη πληθυσμιακή ομάδα, η οποία ανέρχεται στο 18,21% του συνολικού πληθυσμού της χώρας (Ελληνική Στατιστική Αρχή- αποτελέσματα της έρευνας για τα «άτομα με προβλήματα υγείας ή αναπηρία», η οποία πραγματοποιήθηκε με περίοδο αναφοράς το Β’ τρίμηνο του έτους 2002, στο πλαίσιο της τακτικής τριμηνιαίας έρευνας Εργατικού Δυναμικού).

Η Ε.Σ.Α.μεΑ. με την πολύχρονη και εξειδικευμένη τεχνογνωσία που διαθέτει στο ζήτημα της προσβασιμότητας, με την ιδιότητά της ως μέλος με δικαίωμα ψήφου στις Επιτροπές Παρακολούθησης των Επιχειρησιακών Προγραμμάτων 2007 - 2013, αλλά και ως μέλος της «Ομάδας Εργασίας σχετικά με την ένταξη της διάστασης της αναπηρίας και της μη διάκρισης στο ΕΣΠΑ 2014-2020» καταθέτει την πρότασή της, προκειμένου να επιτευχθεί ο στόχος της ευρείας ενημέρωσης του συνόλου του πληθυσμού της χώρας, δίχως διακρίσεις και χωρίς αποκλεισμούς, επιτυγχάνοντας τη μέγιστη δυνατή διαφάνεια αναφορικά με διάθεση των ευρωπαϊκών και εθνικών πόρων κατά την προγραμματική περίοδο 2014 - 2020.

**Ολόκληρη η πρόταση στην επιστολή που επισυνάπτεται.**

*Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.*